»Noget til næsen?«.



»Ja, det er noget virkelig godt noget, jeg har arvet. Kom, så slår vi lige en streg«, siger filmkonsulent Jesper Jack til den håbefulde instruktøraspirant, journalist René Fredensborg.



Og så går de to ellers ud på toilettet og får sig et par baner fra konsulentens håndryg.



Senere på natten står René Fredensborg uden for »det fancy wellness-hotel i Nordsjælland« og deler en joint med begge filmkonsulenter og repræsentanten fra TV 2.



»De tre, der skal afgøre, om min film fortsat skal have støtte. Jeg fornemmer, at heldet er med mig«, som han senere skriver.

Over syv sider beretter René Fredensborg om sit møde med filmbranchens »hakkeorden, hykleri og falske forhåbninger« og »dansk films evige problem: Indspistheden«, som der står introduktionen til artiklen.

Ud over coke-seancen beretter han også om, hvordan filminstruktørerne Nikolaj Arcel og Mikkel Munch-Fals kommer op at toppes på krisemøde hos filmselskabet Zentropa, fordi riget fattes penge.



Siden har branchen været på den anden ende. Historien var det store samtaleemne på Det Danske Filminstituts store fest i Berlin i sidste uge, hvor filmproducer Peter Aalbæk og hans band Skodjazz spillede både ’Cocaine’ og ’Hit the Road Jack’. Og diskussionerne er føget frem og tilbage på Facebook.